嘲仲益
作者：鄒浩
朝代：宋

paragraphs: 低簷廕茅竹，陋如野人居。
夫子莞爾笑，曰此真吾廬。
庭前鬰喬木，庭後猶榛蕪。
芟削隨手净，春蘭植扶疏。
光影動窗几，馨香襲文書。
皎然紉佩心，邂逅同三閭。
爾來基構新，百事凌往初。
突兀焕華屋，茅竹掃莫餘。
雙楠庭之珍，斬代殊榮枯。
要知碧油幢，特立當階除。
念念入勳業，不與蓬蓽俱。
蘭雖不生門，安能逭誅鋤。
剖琴如剖薪，烹鶴如烹魚。
珠玉抵飛鳥，鎛鐘委洪爐。
逝矣覆轍存，來車猶此涂。
尚欲取脩竹，永以娱朝晡。
問竹竹無言，冷風一虚徐。